b'\n_START_ARTICLE_\nPoppelivenhokas\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nEtusiivet ovat lyhyet, leve\xc3\xa4t ja selv\xc3\xa4sti kolmiomaiset. Niiden v\xc3\xa4ri on suttuisesti vihert\xc3\xa4v\xc3\xa4n valkoinen ja siiven poikki kulkee kaksi sumeareunaista vihre\xc3\xa4\xc3\xa4 poikkiviirua. My\xc3\xb6s siiven k\xc3\xa4rkiosa on vihre\xc3\xa4, usein hivenen kelleert\xc3\xa4v\xc3\xa4. Siipiripset ovat valkoiset. Joskus siiviss\xc3\xa4 voi n\xc3\xa4ky\xc3\xa4 my\xc3\xb6s kullankeltaista s\xc3\xa4vy\xc3\xa4. Takasiivet ovat valkoiset, k\xc3\xa4rkiosastaan hieman vihre\xc3\xa4kehn\xc3\xa4iset. Keskiruumis on vihert\xc3\xa4v\xc3\xa4nvalkoinen ja takaruumis harmaanvalkoinen. Siipiv\xc3\xa4li 18\xe2\x80\x9323 mm ja naaraat ovat hieman koiraita suurempia ja rakenteeltaan rotevampia.\n_START_SECTION_\nLevinneisyys ja lentoaika\n_START_PARAGRAPH_\nLajin levinneisyys ulottuu Marokosta ja Iberian niemimaalta Etel\xc3\xa4- ja Keski-Euroopan poikki Baltiaan ja Uralille. Se on kuitenkin koko levinneisyysalueellaan paikoittainen ja puuttuu suurilta alueilta. Baltiassa perhonen on viime vuosina levinnyt Etel\xc3\xa4-Viron korkeudelle. Pohjoismaissa sit\xc3\xa4 tavataan vakituisesti vain paikoitellen Tanskassa ja Ruotsin etel\xc3\xa4isimmiss\xc3\xa4 osissa._NEWLINE_Poppelivenhokas p\xc3\xa4\xc3\xa4si Suomen lajilistalle, kun yksi koirasyksil\xc3\xb6 l\xc3\xb6ytyi elo-syyskuun vaihteessa 2011 Hankoniemelt\xc3\xa4._NEWLINE_Perhoset lent\xc3\xa4v\xc3\xa4t yhten\xc3\xa4, joskus kahtena osin p\xc3\xa4\xc3\xa4llekk\xc3\xa4isen\xc3\xa4 sukupolvena touko-kes\xc3\xa4kuun vaihteesta elokuuhun, joskus jopa syyskuun alkuun.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nPoppelivenhokas el\xc3\xa4\xc3\xa4 kuivilla ja l\xc3\xa4mpimill\xc3\xa4 paikoilla, joilla kasvaa toukan ravintokasvia, hopeapoppelia (Populus alba). Esiintym\xc3\xa4t ovat paikoittaisia ja perhosten m\xc3\xa4\xc3\xa4r\xc3\xa4 vaihtelee vuosittain paljon. P\xc3\xa4ivisin perhoset oleskelevat lehdill\xc3\xa4 ja oksiston suojissa, jolloin niit\xc3\xa4 tapaa hyvin harvoin. Lento alkaa h\xc3\xa4m\xc3\xa4r\xc3\xa4n laskeutuessa, kest\xc3\xa4\xc3\xa4 muutaman tunnin ja p\xc3\xa4\xc3\xa4ttyy jo ennen puolta y\xc3\xb6t\xc3\xa4. T\xc3\xa4ll\xc3\xb6in perhosia voi lent\xc3\xa4\xc3\xa4 valolle, ei kuitenkaan sy\xc3\xb6tille, vaikka kasvatuksessa etenkin naaraat juovat mielell\xc3\xa4\xc3\xa4n hunajavett\xc3\xa4. Melko piilottelevana laji on helpompaa l\xc3\xb6yt\xc3\xa4\xc3\xa4 toukkana kuin aikuisena perhosena._NEWLINE_Naaras munii noin 100 munaa yksitellen hopeapoppelin lehtien alapinnoille, l\xc3\xa4helle keskiruotia ja muninta tapahtuu p\xc3\xa4\xc3\xa4asiassa melko korkealle. Munat kuoriutuvat noin viikon kuluessa ja aluksi toukat piilottelevat lehden alapinnan paksussa nukassa.my\xc3\xb6hemmin ne siirtyv\xc3\xa4t oksien k\xc3\xa4rkiosiin, kutovat muutaman lehden yhteen ja el\xc3\xa4v\xc3\xa4t kudelman suojissa. Toukat ovat t\xc3\xa4ysikasvuisia elo-syyskuun vaihteessa ja koteloituvat vaalean, venem\xc3\xa4isen kotelokopan sis\xc3\xa4\xc3\xa4n. Kotelo talvehtii.\n_START_SECTION_\nRavintokasvi\n_START_PARAGRAPH_\nToukka on hopeapoppelilla (Populus alba) el\xc3\xa4v\xc3\xa4 monofagi, joskin Keski-Euroopasta yksitt\xc3\xa4isi\xc3\xa4 toukkia kerrotaan l\xc3\xb6ytyneen my\xc3\xb6s raidalta (Salix caprea).'